Premissa salutacione. Erbar vnde gestrenge ritter vnde here, gunstige gude frunt vnde gunner, orer gestrengeheit breff ame guden donredage in datum dusses breues entfangen in ouerlesende to gudermate vorstan hebben, dar dan juwe erbar gestrengeheit ynne bogherende syn, sodanen roggen, alsz ore gestrengeheit hir tor stede in vnse wyck senden werden, den suluen vnvorhindert den juwen willen laten folgen dar id en boqueme is. Vogen dar up juwen erbaren gestrengeheiden gutliken to weten, dat de rogge vnde korne van vnseme gnedigen heren deme meistere noch tor tyd uth to schepende eynem jszliken vorboden is. Vorlopen de tyde sik alszo, dat hir korne uthgande werdt, alsze id willichte vor ogen wert komende, sal juwe erbar gestrengeheyde id geneten uth to schepende gelik den vnsen. Alsz dan ok juwer erbar gestrengeheit breue furder vormelden alsz van wegen sommige breue an den heren van Osel to wesende, de wy in vnse stad sollen getouet hebben se oren vortgangk nicht hebben mochten; erbar, gestrenge here, de id juwer gestrengeheit by gebracht hefft, wy sodane breue sollen getouet hebben, de secht synen willen dar ane vnstrafflik. Orer gestrengeheit scriffte, wy God dirkennet, dar ny upgedacht hebben, noch wetenheit van sodanen breuen vorgekomen is*, vnde vorhopen by orer gestrengeheit vns ane twiuel des wol vorlaten, de sulue juwe erbar gestrengeheit Gode almechtich &c.